บอร์ด DTC ไฟเขียวขาย “ดุสิตธานี มัลดีฟส์” เข้ากอง DREIT มูลค่าเกิน 2.3 พันลบ.
บอร์ด DTC ไฟเขียวขาย "ดุสิตธานี มัลดีฟส์" เข้ากอง DREIT มูลค่าเกิน 2.3 พันลบ. พร้อมเช่าสินทรัพย์หวังรับรู้รายได้ต่อเนื่อง
7 มี.ค. 2562

นางศุภจี สุธรรมพันธุ์ ประธานเจ้าหน้าที่บริหารกลุ่ม บริษัท ดุสิตธานี จำกัด (มหาชน) หรือ DTC เปิดเผยว่า ที่ประชุมคณะกรรมการของบริษัทอนุมัติการเข้าทำรายการจำหน่ายสินทรัพย์ที่เกี่ยวข้องกับการปรับโครงสร้างทรัพย์สินของบริษัทที่เกี่ยวข้องกับโครงการโรงแรมดุสิตธานี มัลดีฟส์ โดยมีมูลค่าไม่ต่ำกว่า 2,304 ล้านบาท
“การขายดุสิตธานี มัลดีฟส์ให้กับ DREIT เป็นไปตามกลยุทธ์การลงทุนและการจัดการโครงสร้างทางการเงินและโครงสร้างทรัพย์สินให้เกิดประโยชน์สูงสุด โดยนอกจากเราจะได้กำไรจากการขายเงินลงทุนแล้ว เรายังคงเช่าสินทรัพย์ดังกล่าวเพื่อคงสิทธิในการบริหารโรงแรมดุสิตธานี มัลดีฟส์ ทำให้เรายังรับรู้รายได้จากโรงแรมเหมือนเดิมและต่อเนื่อง ขณะเดียวกันเราจะได้รับผลตอบแทนจาก DREIT ในฐานะผู้ถือหน่วยทรัสต์” นางศุภจี กล่าว
ส่วนการขยายการลงทุนของ DREIT ในครั้งนี้ จะทำให้กองทรัสต์เติบโต มีสินทรัพย์ที่ดีและน่าสนใจมากขึ้น นอกจากนี้ขนาดของกองทรัสต์ที่ใหญ่ขึ้นจะทำให้เกิดสภาพคล่องในการซื้อขายหน่วยทรัสต์มากขึ้นตามไปด้วย ซึ่งคาดว่าสภาพคล่องที่ดีขึ้นจะช่วยให้ราคาในตลาดของหน่วยทรัสต์ซื้อขายใกล้เคียงกับราคาที่เหมาะสมของหน่วยทรัสต์มากขึ้น
ทั้งนี้ ในการเข้าซื้อกิจการโรงแรมดุสิตธานี มัลดีฟส์ ทาง DREIT มีแผนจะออกและเสนอขายหน่วยทรัสต์ใหม่จำนวนไม่เกิน 365 ล้านหน่วย เพื่อเป็นส่วนหนึ่งของแหล่งเงินลงทุน ซึ่งที่ประชุมคณะกรรมการของบริษัทมีมติอนุมัติให้บริษัทฯจองซื้อหน่วยลงทุนเพิ่มทุนของ DREIT ตามสัดส่วนการถือหน่วยทรัสต์ (Rights Offering) ซึ่งจะทำให้ดุสิตธานีรักษาสัดส่วนการลงทุนใน DREIT ต่อไป  ซึ่งจะทำให้ DTC ได้รับผลตอบแทนจาก DREIT ในรูปแบบเงินปันผลซึ่งสามารถนำไปใช้เพื่อการเป็นเงินทุนหมุนเวียน และขยายการลงทุนต่อไป